A Bizottság határozata

(1987. június 2.)

bizonyos takarmánynövényfajok vetőmagjának csomagolásán az előírt tájékoztatás eltüntethetetlen nyomással való feltüntetésének engedélyezéséről

(87/309/EGK)

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb a 87/120/EGK bizottsági irányelvvel [1] módosított, a takarmánynövény-vetőmagok forgalmazásáról szóló, 1966. június 14-i 66/401/EGK tanácsi irányelvre [2] és különösen annak 10. cikke (1) bekezdése a) pontjának utolsó mondatára,

mivel a takarmánynövény-vetőmag általában csak akkor hozható forgalomba, ha csomagolását a 66/401/EGK irányelvben meghatározott rendelkezésekkel összhangban hatósági címkével látják el;

mivel a gabonavetőmag tekintetében a 80/755/EGK bizottsági határozat [3] engedélyezte az előírt információ eltüntethetetlen nyomását magára a csomagolásra a címke esetében meghatározott modell alapján, olyan körülmények között, amelyek biztosítják, hogy a felelősség a minősítő hatóságot terheli;

mivel az említett rendszer hasznosnak bizonyult;

mivel jelenleg azonos feltételek mellett kívánatos hasonló engedélyt adni a takarmányborsó és a lóbab tekintetében;

mivel az e határozatban előírt intézkedések összhangban vannak a Mezőgazdasági, Kertészeti és Erdészeti Vetőmagok és Szaporítóanyagok Állandó Bizottsága véleményével,

ELFOGADTA EZT A HATÁROZATOT:

1. cikk

(1) A tagállamok a (2) bekezdésben meghatározott feltételek mellett engedélyezik az előírt információ hatósági felügyelet mellett az "elit vetőmag" és a "minősített vetőmag" kategóriába tartozó takarmányborsó és lóbab vetőmagjainak csomagolására történő nyomtatását.

(2) Az (1) bekezdésben megadott engedély tekintetében a következő feltételek alkalmazandók:

a) az előírt információt letörölhetetlenül nyomtatják vagy pecsételik a csomagolásra;

b) a nyomtatás vagy a pecsét megjelenése és színe összhangban van az érintett tagállamban használt címke mintájával;

c) az előírt – legalább a 66/401/EGK irányelv IV. melléklete A. részének a) 3., 3a. és 6. pontjában megkövetelt – információt az irányelv 7. cikke (2) bekezdésének megfelelően végrehajtott mintavételkor, hatóságilag vagy hatósági felügyelet mellett nyomtatják vagy pecsételik a csomagolásra;

d) az előírt információn kívül minden csomag a csomagolást nyomtató társaság által letörölhetetlenül rányomtatott vagy rápecsételt, hatóságilag kiadott egyedi sorozatszámmal rendelkezik; e társaság tájékoztatja a minősítő hatóságot a kiadott csomagok mennyiségéről, beleértve azok sorozatszámát is;

e) a minősítő hatóság nyilvántartja az ily módon megjelölt vetőmag mennyiségét, az összes tétel csomagjainak tartalmát és számát, csakúgy, mint a d) pontban említett sorozatszámot;

f) a termelők által vezetett nyilvántartást a minősítő hatóság felülvizsgálja.

2. cikk

A tagállamok értesítik a Bizottságot, hogy milyen feltételek mellett élnek az 1. cikkben megadott engedéllyel. A Bizottság tájékoztatja erről a többi tagállamot.

3. cikk

Ennek a határozatnak a tagállamok a címzettjei.

Kelt Brüsszelben, 1987. június 2-án.

a Bizottság részéről

Frans Andriessen

alelnök

[1] HL L 49., 1987.2.18., 39. o.

[2] HL 125., 1966.7.11., 2298/66. o.

[3] HL L 207., 1980.8.9., 37. o.

--------------------------------------------------